РЕШЕНИЕ НА КОМИСИЯТА
от 30 април 2008 година
за уравняване на сметките на разплащателните агенции на Литва и Словакия по отношение на разходите в областта на мерките за развитие на селските райони, финансирани по линия на секция „Гарантиране“ на Европейския фонд за ориентиране и гарантиране на земеделието (ФЕОГА), за финансовата 2006 година
(нотифицирано под номер C(2008) 1713)
(само текстовете на литовски и словашки език са автентични)
(2008/398/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1258/1999 на Съвета от 17 май 1999 г. относно финансирането на Общата селскостопанска политика (1), и по-специално член 7, параграф 3 от него,
след консултации с Комитета на фонда,
като има предвид, че:
(1)
С Решение 2007/325/ЕО на Комисията (2) бяха уравнени сметките за финансовата 2006 година на всички разплащателни агенции с изключение на литовската разплащателна агенция NMA и словашката разплащателна агенция АРА.
(2)
Вследствие на новополучената информация и извършените допълнителни проверки Комисията вече може да вземе решение относно разходите в областта на мерките за развитие на селските райони по отношение на пълнотата, точността и достоверността на сметките, представени от литовската разплащателна агенция NMA и словашката разплащателна агенция APA.
(3)
Съгласно член 7, параграф 3, втора алинея от Регламент (ЕО) № 1258/1999 и член 7, параграф 1 от Регламент (ЕО) № 1663/95 на Комисията (3) настоящото решение не засяга решенията, взети впоследствие от Комисията и изключващи от финансиране от Общността разходите, които не са извършени в съответствие с правилата на Общността,
ПРИЕ НАСТОЯЩОТО РЕШЕНИЕ:
Член 1
С настоящото решение се уравняват сметките на литовската разплащателна агенция NMA и словашката разплащателна агенция APA за разходите в областта на развитието на селските райони, финансирани по линия на секция „Гарантиране“ на Европейския фонд за ориентиране и гарантиране на земеделието (ФЕОГА), за финансовата 2006 година.
Сумите, които следва да бъдат върнати от всяка държава-членка или да ѝ бъдат изплатени съгласно настоящото решение в областта на приложимите в Литва и Словакия мерки за развитие на селските райони, са посочени в приложения I и II.
Член 2
Адресати на настоящото решение са Република Литва и Словашката република.
Съставено в Брюксел на 30 април 2008 година.